丁丑老人生旦
作者：陳文蔚
朝代：宋

paragraphs: 箕疇五福孰居一，惟有年高無等匹。
皆緣作善天降康，視履知當獲元吉。
貧居衣食雖屢乏，牆下有桑園芋栗。
乘肥衣輕豈不快，往往久長難可必。
矍鑠吾翁八十五，骨勁雙瞳如點漆。
安貧每甘菽水養，雖是形癯心則逸。
菊花開晚似有意，不爲重陽爲今日。
成行兒女羅酒漿，拜祝願天從所乞。
不願分外樂事多，只願親安體無疾。
不願官書汾陽考，只願親年增秩秩。
兒孫倘或有生意，此去買田多種秫。
直須釀酒如春紅，歲歲稱觴無了畢。
况當風物一年好，盤薦黄橙并綠橘。